Fra 1. april kan danskere rejse til Færøerne uden at gå i karantæne. Det kræver blot, at man er vaccineret.

Visit Faroe Islands giver i den anledning 1.000 gratis one-way billetter til danskere, der har overstået sidste vaccinestik. Mens Danmark fortsat er ramt af nedlukninger og restriktioner, så ser det anderledes ud på Færøerne, hvor man stort set har været forskånede for både corona og restriktioner i en længere periode. Det betyder, at Færøerne åbner op for at danskere igen fra 1. april kan rejse til Færøerne uden at gå i isolation, hvis altså man har fået begge sine vaccinestik. - At Færøerne nu åbner mere op for danskere, synes vi, er noget, der bør fejres. Alle danskere trænger sikkert til en oplevelse efter denne specielle tid, og alle er selvfølgelig også velkomne. Men sundhedspersonale og ældre, som primært er dem, der er vaccinerede og også har taget et stort slæb det seneste år, er altså blandt dem, der får muligheden først, siger Guðrið Højgaard, direktør hos Visit Faroe Islands, som i den anledning forælrer 1.000 billetter væk med fly eller færge til alle, som har været færdigvaccineret før 1. april og i minimum otte dage. Guðrið Højgaard understreger, at alle danskere kan rejse til Færøerne, men at ikke-vaccinerede, ifølge de færøske myndigheders vejledning, skal i karantæne i seks dage efter ankomst og desuden tage en corona-test på 6. dagen.